Diari Oficial de la Generalitat Valenciana


Sumari del DOGV 3934, del 07-02-2001 (2001/663)

RESOLUCIÓ de 30 de novembre de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de Recol·lecció de Cítrics de la Comunitat Valenciana per als anys 2000 a 2003 (codi núm. 8000105).
-------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3934

Data del DOGV
:   07-02-2001

Secció del DOGV
:   III. CONVENIS I ACTES - B) CONVENIS COL·LECTIUS

Número del document
:   2001/663


Data del document
:   30-11-2000

Organisme emissor
:   Conselleria d'Economia, Hisenda i Ocupació

Tipus de document
:   Resolució

Anàlisi jurídica

 Descriptors 

:   * conveni col·lectiu
    * agres
    * recol·lecció

RESOLUCIÓ de 30 de novembre de 2000, de la Direcció General de Treball i Seguretat Laboral, per la qual es disposa el registre i la publicació del Conveni Col·lectiu de Recol·lecció de Cítrics de la Comunitat Valenciana per als anys 2000 a 2003 (codi núm. 8000105). [2001/X663]
  
Vist el text articulat del Conveni Col·lectiu de Recol·lecció de Cítrics de la Comunitat Valenciana, presentat davant d'aquesta Direcció General el dia 24 de novembre de 2000, signat en data 10 de novembre de 2000, d'una part per la representació empresarial, per l'Associació Interprofessional Comitè de Gestió de Cítrics (AICGC) i per l'Associació Professional d'Empreses Cooperatives Agràries (APECA), i d'una altra, en representació dels treballadors, per la Federació de Treballadors de la Terra del País Valencià d'UGT i la Federació Agroalimentària de CCOO, i de conformitat amb el que disposa l'art. 90, apartats 2 i 3 del Reial Decret Legislatiu 1/1995, de 24 de març, de la Llei de l'Estatut dels Treballadors, i els articles 2, 3 i 6 del Reial Decret 1.040/1981, de 22 de maig, sobre Registre i Dipòsit de Convenis Col·lectius de Treball, aquesta Direcció General de Treball i Seguretat Laboral, d'acord amb les competències que té transferides segons Reial Decret 4.105/1982, de 29 de desembre, resol:
  
Primer
  
Ordenar la inscripció e el Registre de Convenis Col·lectius de Treball d'aquesta Direcció General, i el depòsit del text original del Conveni, amb notificació a la Comissió Negociadora.
  
Segon
  
Disposar la publicació en el Diari Oficial de la Generalitat Valenciana.
  
València, 30 de novembre de 2000.- El director general de Treball i Seguretat Laboral: Román Ceballos Sancho.
  
Conveni col·lectiu per a la recol·lecció de cítrics de la Comunitat Valenciana 2000-2003.
  
Article 1. Àmbit territorial
  
Les bases d'aquest pacte seran d'aplicació a tot el territori de la Comunitat Valenciana.
  
Article 2. Àmbit funcional
  
Obligarà el conjunt d'empreses, de qualsevol naturalesa, dedicades a la recol·lecció de cítrics.
  
Article 3 . Àmbit personal
  
Serà d'aplicació a tots els productors que es dediquen a aquesta activitat laboral especifica, la qual comprén tant les operacions de collida com de les de recollida de cítrics.
  
Article 4. Àmbit temporal
  
1. La vigència d'aquest Conveni Col·lectiu tindrà una duració de tres anys.
  
2. Els efectes del Conveni s'iniciaran el dia 1 de setembre de 2000, independentment de la data en què es publique en el Diari Oficial de la Generalitat Valenciana (DOGV), llevat de les excepcions previstes en aquest Conveni.
  
Article 5. Denúncia
  
S'estableix un termini de tres mesos abans del venciment perquè alguna de les parts que signen puga afectar la denúncia corresponent.
  
Article 6. Retribucions salarials
  
1. Increment salarial
  
Per al període comprés entre l'1 de setembre de 2000 i el 31 d'agost de 2001, els salaris/hora tindran un increment per a totes les categories del 3,70% sobre la taula salarial vigent fins al 31 d'agost de 2000, i els salaris/quilogram de l'escarada seran els previstos en aquest Conveni, resultat de l'increment del 3,70% i els reajustaments efectuats en la taula de varietats i preus, tot això segons les taules que figuren en aquest Conveni.
  
En el segon any de vigència del Conveni (1 de setembre de 2001 a 31 d'agost de 2002), l'increment salarial sobre les taules indicades en el paràgraf anterior serà el de l'Índex de Preus al Consum (IPC) interanual publicat per l'Institut Nacional d'Estadística (INE) corresponent al període comprés entre l'1 de setembre de 2000 i el 31 d'agost de 2001, més 0,5 punts percentuals (0,5%).
  
En el tercer any de vigència del Conveni (1 de setembre de 2002 a 31 d'agost de 2003), l'increment salarial sobre les taules resultants de l'aplicació del paràgraf anterior serà el de l'Índex de Preus al Consum (IPC) interanual publicat per l'Institut Nacional de Estadística (INE) corresponent al període comprés entre l'1 de setembre de 2001 i el 31 d'agost de 2002, més 0,75 punts percentuals (0,75%).
  
2. Les retribucions comprenen dues modalitats, la de salari per unitat de temps (jornal) i el salari per escarada. Tant en els salaris com en les escarades hi està inclosa la càrrega.
  
3. En tots els salaris indicats s'entenen incloses les parts proporcionals corresponents a les gratificacions extraordinàries, vacances, diumenges i dies festius.
  
Article 7. Retribucions per a l'escarada
  
1. En el primer any de vigència d'aquest Conveni s'aplicarà la següent taula de l'escarada:
  
2. El treball a escarada o rendiment, es regularà per les normes següents:
  
a) No es practicarà el treball a escarada quan hi haja desocupació agrària registrada oficialment en l'INEM, a la localitat en la qual s'haja d'efectuar la recol·lecció. Es considerarà treballador agrícola aquell que acredite la seua condició agrària.
  
b) Quan la quantitat de fruita recol·lectada, la insuficiència del personal per a la recollida, les circumstàncies atmosfèriques o la situació comercial determinen la realització de treball a escarada, es pagaran els salaris per quilogram recol·lectat de les diferents varietats de cítrics que apareixen a aquest efecte en les taules d'aquest article. La recol·lecció de la fruita es realitzarà correctament, sense danyar-la, de manera que no es perjudique la posterior comercialització.
  
c) En el cas que s'haja treballat a escarada, posant la normal diligència en la recol·lecció, el treballador tindrà dret a percebre, com a mínim, les hores realment treballades corresponents a la seua categoria professional. Si el treball a escarada s'haguera de suspendre després d'iniciat i abans que haja transcorregut la meitat de la jornada a causa de la pluja o altres accidents climàtics, es pagarà als treballadors, almenys, la meitat del jornal. En el supòsit que aquesta suspensió es produïsca una vegada ultrapassada la meitat de la jornada laboral, els treballadors percebran el 100% del salari diari fixat en aquest Conveni Col·lectiu, si l'import de l'escarada és inferior.
  
d) Les parts que signen aquest Conveni Col·lectiu expressen la seua voluntat que el treball a escarada es porte a terme únicament quan les circumstàncies del clima, condició de la fruita i exigències comercials dels mercats plantegen requeriments de producció que hagen de ser atesos adequadament mitjançant aquesta modalitat de treball remunerat a rendiment. En tot cas, els sindicats realitzaran a les localitats on pertoque, les gestions dirigides al fet que els collidors contractats per altres empreses, que estiguen temporalment desocupats, puguen treballar en aquelles empreses que recol·lecten cítrics a escarada.
  
Article 8. Clàusula d'actualització salarial
  
Durant la vigència d'aquest Conveni, aquesta clàusula no tindrà aplicació, ja que els increments pactats queden referenciats a l'Índex de Preus al Consum (IPC) interanual publicat per l'Institut Nacional d'Estadística (INE).
  
Article 9. Suspensió del treball per pluja o altres accidents climatològics
  
Als recollidors se'ls pagarà el 50% del salari si, havent-se presentat en el tall o lloc de treball, aquest s'haguera de suspendre abans d'iniciar-se o transcorregudes dues hores de treball. Si es treballa més de dues hores i s'haguera d'interrompre el treball per les causes climatològiques expressades, es percebrà el salari complet.
  
Article 10. Jornada de treball
  
1. El treball començarà en el tall a les 10 hores, llevat de pacte en contrari o causes alienes a la voluntat de les parts, i acabarà a les 5 de la vesprada.
  
Les hores de treball que puguen realitzar-se per damunt de les 5, que és l'hora pactada, serà de lliure acceptació per empreses i treballadors, i en aquest supòsit, la sisena hora, per acord mutu, es retribuirà a prorrata del jornal, és a dir, amb la quantitat de 1.120 pessetes per al collidor major de 18 anys i en la proporció corresponent per a les restants categories.
  
Al territori de Castelló, la jornada laboral normal o ordinària hi començarà en el tall a les 10 del matí, i aquesta serà de 6 hores i haurà d'acabar a les 5 de la vesprada; es respectarà un descans mínim d'una hora per a dinar. Tot això, sense perjudici dels usos i costums locals, de dos descansos per a fumar.
  
El capatàs assenyalarà l'hora exacta de treball efectiu i de la fi de jornada de treball, i serà responsable davant l'empresa de l'incompliment de l'horari i rendiment del treball del personal afectat.
  
A l'efecte que els treballadors puguen gaudir com a temps de descans, del dissabte de vesprada de comú acord amb les empreses respectives, es podrà convenir la realització de la jornada intensiva, tot respectant la jornada establida per a un dia normal.
  
2. Hores extraordinàries: tindran aquesta consideració les hores que es treballen a partir de la sisena en una mateixa jornada laboral i la retribució serà incrementada amb un 75% sobre el salari corresponent.
  
Article 11. Desplaçaments
  
Segons el que estableix l'Ordenança Laboral del Camp, en relació amb els conceptes de plus de transport i plus de distància, les parts convenen expressament que en el supòsit que el punt de partida excedisca de cinc quilòmetres de distància respecte del lloc de treball, l'empresa facilitarà mitjans de locomoció o, si no n'hi ha, estarà obligada a pagar la quantitat resultant de multiplicar els quilòmetres recorreguts des de l'àrea urbana del punt de partida, descomptant els dos primers, a raó de 29 PTA/km. per vehicle ocupat per quatre persones, tot això sense perjudici del que estableixen els usos i costums en cada localitat.
  
Article 12. Liquidació de salaris
  
La liquidació i el pagament del salari tindrà lloc com estableix la normativa aplicable, puntualment i documentalment, en la data i al lloc convinguts o conforme als usos i costums.
  
Article 13. Relació laboral
  
Les empreses i els treballadors agrícoles que realitzen per a aquestes distintes labors relacionades amb la recol·lecció de cítrics formalitzaran, en el cas que pertoque, el contracte corresponent d'acord amb el caràcter i contingut de la relació laboral que els unisca. Tot això, d'acord amb el que estableix el RD 2.104/1984 i el RD 2.546/1994, pels quals es regulen diversos contractes de treball de durada determinada i el contracte de treballadors fixos-discontinus i d'acord amb la resta de disposicions vigents.
  
Article 14. Comissió Paritària de Vigilància
  
1. Per al bon compliment i l'observança del que estipula aquest Conveni es creen comissions paritàries de Vigilància en l'àmbit de comunitat, província, comarca i localitat que tindran a tots els nivells les funcions següents:
  
a) Interpretació autèntica del Conveni.
  
b) Estudi de l'evolució de les relacions laborals acordades entre les parts.
  
c) Conciliació facultativa en els problemes col·lectius d'índole laboral que puguen sorgir.
  
d) Arbitratge de les qüestions que expressament els siguen sotmeses.
  
e) Determinació de l'existència de desocupació a les localitats a l'efecte de l'article 7.
  
f) Qualsevol altra qüestió que per lliure acord determinen les comissions esmentades en el reglament que necessàriament hauran d'aprovar dins dels 15 dies següents a la formal constitució.
  
Aquestes funcions s'entenen atribuïdes sense perjudici del lliure exercici que competeix davant de les jurisdiccions administratives i contencioses.
  
2. En l'àmbit de comunitat es compondrà de 10 vocals titulars i 10 de suplents. Seran designats 5 membres titulars i 5 de suplents, respectivament, per cadascuna de les dues parts, empresarial i sindical, que signen aquest Conveni Col·lectiu. Els vocals elegiran entre ells qui haja de realitzar les funcions de secretari en cada reunió. Podran assistir a les reunions assessors sense dret a vot.
  
El domicili de la comissió serà, indistintament, el de totes les secretaries de la Comissió: per part empresarial AICGC, c/ Monges de Santa Caterina núm. 8-4ª, de València, i APECA, amb seu al c/ Cavallers núm. 26, de València; i de les centrals: FTT-UGT, c/ Arquitecte Mora núm. 7-2ª, de València, i la Federació Agroalimentària de CCOO, plaça de Nàpols i Sicília núm. 5-2ª, de València.
  
La Comissió es reunirà a petició d'almenys dos vocals dins del 10 dies següents a la convocatòria, i la data de reunió es concertarà per les parts de comú acord dins d'aquest termini.
  
En l'àmbit comarcal, s'hi constituiran comissions, compostes per quatre titulars i quatre suplents de cada representació, a les localitats de València, Castelló de la Plana, Sagunt, Alzira i Gandia, i en les localitats on hi haja empreses, les comissions locals es constituiran amb tres representants com a màxim de cada part.
  
En aquelles localitats on no tinga la seua seu social o centre de treball alguna empresa d'aquesta activitat, els treballadors hi constituiran la comissió, elevant els problemes per a la resolució facultativament a qualsevol de les comissions comarcals creades, o bé directament a la província.
  
Article 15. Seguretat i salut laboral
  
1. Els delegats de Prevenció exerciran les seues funcions a càrrec del crèdit d'hores mensuals que els corresponga en la seua condició de membres del Comitè d'Empresa o delegats de Personal.
  
2. Tot i la regla general abans expressada, no s'imputarà a aquest crèdit horari mensual el temps dedicat a:
  
a) Les reunions del Comitè de Seguretat i Salut.
  
b) Les reunions convocades per l'empresa en matèria de prevenció de riscos.
  
c) Acompanyar els tècnics en les avaluacions de caràcter preventiu del medi ambient de treball, i als inspectors de Treball en les visites i verificacions que realitzen als centres de treball, per a comprovar el compliment de la normativa sobre prevenció de riscos laborals.
  
d) Ser informats per l'empresa sobre els danys produïts en la salut dels treballadors, una vegada que l'empresa n'haja pres coneixement.
  
Article 16. Antiguitat
  
A) Preàmbul: en aclariment del que disposa aquest article, les parts fan constar:
  
1. Que l'1 de setembre de 1997 quedà suprimit el complement personal d'antiguitat que, amb la denominació «plus d'antiguitat», es regulava en l'article del mateix número del Conveni Col·lectiu vigent fins al 31 d'agost de 1997. A partit de la data mencionada, ja no es genera dret a aquest plus d'antiguitat, ni els treballadors que en aquesta data prestaven els seus serveis en les empreses del sector de manipulat de cítrics ni els treballadors que foren contractats, per vegada primera, després d'aquesta data.
  
2. Els treballadors mantenen el dret a percebre, o a continuar percebent, els imports corresponents a antiguitat que per aquest concepte salarial els corresponia cobrar a 1 de setembre de 1997. Igualment mantenen el percentatge per quinquennis al qual tenien dret en la indicada data de l'1 de setembre de 1997.
  
3. Els treballadors fixos i fixos-discontinus que l'1 de setembre de 1997 tingueren adquirits des d'un fins a quatre anys d'antiguitat ?en aplicació d'allò regulat fins aleshores pel Conveni en aquesta matèria- tindran dret a percebre, per tota la duració de la seua relació laboral amb l'empresa, un 1,67% del salari hora professional per cada any d'antiguitat dins de les quatre temporades immediatament anteriors a la campanya 1997/98; aquells treballadors que hagueren estat cobrant el plus d'antiguitat calculant el percentatge sobre el salari bàsic, percebran el concepte salarial al qual es refereix aquest article aplicant el tant per cent que corresponga sobre el salari bàsic, quan es tracte d'empreses que no hagen pagat el plus d'antiguitat a 1 de setembre de 1997, el concepte recollit en aquest apartat es pagarà sobre el salari-hora professional.
  
4. L'import o el percentatge recollit en el punt anterior se sumarà al que, si és el cas, ja estigueren percebent per concepte d'antiguitat els treballadors, i l'import conjunt quedarà consolidat com un complement salarial ad personam. Aquest complement retributiu tindrà una duració indefinida, i la quantia, que no serà absorbible ni compensable, s'actualitzarà amb els mateixos increments percentuals que experimente el salari en el futur.
  
5. El complement salarial esmentat que aleshores es va extingir serà reflectit en els rebuts de salaris amb la denominació de «complement d'antiguitat consolidada».
  
6. Aquest pacte respecta el que disposa sobre el plus d'antiguitat l'Acord de Substitució de la Reglamentació del Treball del Manipulat de Cítrics, atés que l'article 21 d'aquest remet, amb caràcter prioritari i excloent, la regulació d'aquest complement salarial personal a la negociació col·lectiva d'àmbit territorial inferior a l'estatal.
  
7. En l'annex de la taula salarial del Conveni vigent fins al 31 d'agost de 2000 figuraven els imports concrets de plus d'antiguitat derivats de l'aplicació del punt 3 d'aquest preàmbul que corresponen, des d'un a quatre anys d'antiguitat, per a cadascuna de les categories professionals.
  
B) Les quantitats resultants de l'aplicació del que disposa l'apartat A) d'aquest article constitueixen un complement personal de cadascun dels treballadors que tingueren i tenen dret a percebre el «complement d'antiguitat consolidada». Aquest complement s'incrementarà en el mateix percentatge que el salari-hora professional vigent en cada moment, i no serà absorbible ni compensable amb qualsevol altra meritació salarial.
  
Article 17. Pas d'eventuals a fixos-discontinus
  
1. Els treballadors eventuals passaran a la condició de fixos-discontinus quan hagen realitzat dues campanyes de 30 dies de treball com a mínim. Quan no s'haja arribat als 30 dies en una campanya, tindran preferència per a ser contractats sense pèrdua del caràcter eventual.
  
2. Sense perjudici del que preveu l'apartat anterior, seran contractats com a fixos-discontinus aquells treballadors que presten els seus serveis durant els 20 dies naturals següents a l'inici de la campanya de recol·lecció en cada empresa. El que preveu aquest paràgraf tindrà efectes des de l'1 de setembre del 2001.
  
3. Quan un treballador preste els seus serveis durant una campanya de recol·lecció de cítrics amb l'assiduïtat aproximada dels treballadors fixos-discontinus de l'empresa de menor antiguitat, tindrà la condició de fix-discontinu en la següent campanya.
  
4. A fi de fomentar l'estabilitat en la contractació en aquelles empreses en què es contracten treballadors com a fixos-discontinus des de l'inici de la seua relació laboral amb l'empresa, es podrà establir un període de prova fins a 60 dies de treball efectiu, si bé per acord entre empresa i treballador es podrà establir una duració inferior.
  
Article 18. Garanties sobre ordenació del treball
  
La regulació de l'ordenació del treball s'ajustarà a les següents regles:
  
a) No contractar eventuals mentre hi haja fixos-discontinus sense avisar.
  
b) No fer hores extraordinàries els fixos-discontinus mentre romanguen sense avisar altres persones d'igual condició.
  
c) Avisar per ordre d'antiguitat, dins de cada categoria professional, i donar d'alta a mesura que es necessite fins que es puga esgotar la jornada, i quan no siga possible donar treball durant 6 dies en 2 setmanes seguides o 15 dies en el període d'un mes, es prescindirà obligatòriament del personal de menor antiguitat, amb baixa automàtica en la Seguretat Social, per disminució del producte, entenent-se que el treballador manca d'ocupació efectiva a l'efecte de l'article 208.1.4 de la Llei General de la Seguretat Social.
  
Quan no es complisca el que determina el paràgraf anterior, el personal treballador, els representants legals dels treballadors, o els sindicats que signen aquest Conveni, podran sol·licitar per escrit la baixa dels treballadors afectats (segons escrit que figura com a annex núm. 1). Després de la citada sol·licitud, l'empresari estendrà un certificat de baixa en la Seguretat Social per disminució del producte (segons escrit que figura com a annex núm. 2), o bé directament estendrà la citada baixa.
  
En el cas que l'empresari incomplisca l'obligació d'estendre el certificat de baixa en la Seguretat Social o d'estendre directament la baixa, el personal treballador afectat tindrà la facultat de sol·licitar la citada baixa per disminució del producte a la Tresoreria General de la Seguretat Social, fins que, per necessitats de l'empresa i en la mesura en què es puga esgotar la jornada, es requerisquen els serveis del treballador, per ordre d'antiguitat, i sempre que el treballador no estiga treballant; en aquest cas haurà d'acreditar-ho mitjançant contracte de treball.
  
És a dir, els treballadors causaran altes i baixes en l'empresa depenent de la prestació laboral real i per les necessitats de la producció, tot adaptant la plantilla al treball real i cursant la baixa definitiva en la campanya del personal afectat, per disminució del producte o acabament de temporada, per a afavorir que el personal que no puga treballar amb un mínim de continuïtat puga accedir a altres treballs.
  
d) En relació amb els treballs de posada en marxa i acabament de campanya, hi valdrà el que disposa l'article 20 del Reial Decret 1.563/1995, de 21 de setembre, sobre jornades especials de treball.
  
Article 19. Mobilitat geogràfica
  
Els treballadors seguiran prestant els seus serveis als mateixos termes municipals, comarques i zones de cultiu on recol·lectaven cítrics per a l'empresa. Qualsevol desplaçament per a recol·lectar en altres demarcacions distintes, exigirà el mutu acord entre empresa i recollidor.
  
Article 20. Equiparació salarial
  
S'equipara el salari d'homes i dones en totes les categories professionals.
  
Article 21. Visites al metge
  
Els treballadors tindran dret a 16 hores retribuïdes per campanya sense límit mensual i els fixos de 24 hores a l'any amb un límit de dues hores al mes per a visites al metge de la Seguretat Social, sempre que la citada consulta coincidisca amb l'horari de treball. Aquestes hores seran remunerades justificació prèvia davant de l'empresa.
  
Igualment tindrà dret a aquests permisos el personal treballador que acompanye un fill menor de catorze anys al pediatre, o si no n'hi ha, al metge de la Seguretat Social.
  
En el cas de familiars fins al segon grau de consanguinitat o afinitat, o cònjuge, que per edat, accident o malaltia no puguen valdre's per si mateixos, tindrà dret a un permís de fins a quatre hores a l'any per a acompanyar-los al metge de la Seguretat Social.
  
Les hores de consulta al metge especialista seran retribuïdes sense límit.
  
Aquest dret serà efectiu sempre que la consulta mèdica coincidisca amb l'horari de treball.
  
Article 22. Permisos no retribuïts
  
1. Es concediran permisos no retribuïts fins a 10 dies, ampliables de mutu acord fins a 15 dies. En cada moment, els permisos concedits no sobrepassaran el 5% de la plantilla. Aquests permisos hauran de ser justificats degudament.
  
2. Els treballadors fixos i fixos-discontinus tindran dret a permisos no retribuïts per a atendre a familiars fins al segon grau de consanguinitat o afinitat, o cònjuge.
  
a) El treballador sol·licitant del permís haurà d'informar la seua empresa de les circumstàncies concretes que justifiquen la concessió del citat permís, amb indicació del nom del familiar concernit i del seu grau de parentiu amb el treballador.
  
b) No podrà acollir-se a aquest permís, en cada campanya, un nombre de treballadors que supere el 5% dels que integren cada categoria professional en l'empresa.
  
c) La duració del permís no podrà excedir de la meitat de la duració de la campanya anterior en l'empresa.
  
3. La incorporació al treball es produirà de mode automàtic una vegada desapareguda la circumstància que va motivar el permís, o quan complisca el seu termini de duració.
  
4. En el cas que en alguna empresa aquest límit del 5% es manifestara insuficient per a atendre les peticions dels seus treballadors, aquesta qüestió podrà ser plantejada amb els treballadors concernits davant de la Comissió Paritària del Conveni, la qual es pronunciarà respecte d'això procurant conciliar els interessos de l'empresa i dels treballadors.
  
Article 23. Formació contínua
  
En els plans de formació agrupats, les empreses que hi participen i empren més de 100 treballadors hauran d'informar de les condicions del Pla Agrupat en qüestió els representants dels seus treballadors, i acreditar que s'ha produït aquesta informació davant de la Comissió Paritària Sectorial corresponent de l'Acord Nacional de Formació Contínua. Els representants podran emetre informe en el termini de 15 dies.
  
Article 24. Excedències per maternitat
  
I. Excedències per maternitat i atenció de familiars
  
Les excedències per maternitat per a atendre fills o un familiar fins al segon grau de consanguinitat o afinitat, o cònjuge, que per raons d'edat, accident o malaltia no puga valdre's per si mateix i no exercisca activitat retribuïda, podran ser sol·licitades i gaudides indistintament tant pel treballador com per la treballadora. La duració de les citades excedències podrà ser fins a tres anys, sense la pèrdua dels drets que hagueren adquirit els treballadors que es troben en aquesta situació.
  
El permís per adopció serà pel mateix període que per maternitat o paternitat.
  
La reincorporació al treball en els casos d'aquestes excedències serà automàtica, sempre que es produïsca dins de la campanya de cada empresa i que al treballador li corresponga per la seua antiguitat.
  
Els treballadors que gaudisquen d'aquestes excedències podran anticipar la seua reincorporació al seu lloc de treball sense necessitat d'esgotar el període per al que hagueren sol·licitat l'excedència. Per a això serà necessari que donen avís a l'empresa del seu propòsit de tornar al seu lloc de treball, amb una antelació mínima de 10 dies naturals a la data del seu reingrés anticipat.
  
II. Excedències voluntàries de menys de 2 anys
  
1. Els treballadors fixos discontinus que hagen treballat, almenys, durant una campanya, podran sol·licitar una excedència voluntària amb una duració fins a dos anys.
  
2. Aquest dret no podrà ser exercitat de nou pel treballador fix-discontinu, fins que hagen transcorregut, com a mínim, quatre anys des de l'acabament de l'anterior excedència.
  
3. Aquest dret d'excedència voluntària no podrà ser gaudit, al mateix temps, per un nombre de treballadors fixos-discontinus que supere el 5% dels treballadors de la mateixa categoria professional del sol·licitant al seu centre de treball.
  
4. Aquesta excedència voluntària només atorgarà al treballador el dret preferent a reingressar en el moment de l'acabament, en la primera vacant que hi haja o es produïsca, de la seua categoria professional.
  
5. S'aplicarà el règim comú en les excedències voluntàries de dos a cinc anys.
  
Article 25. Regulació de la categoria professional del capatàs o cap de colla
  
1. El capatàs realitzarà labors de direcció de la quadrilla de recollidors, i de control i supervisió de la faena perquè s'efectue una adequada recol·lecció de la fruita, seguint les instruccions de l'empresa.
  
2. En el cas que es treballe a destall i el capatàs combine la seua funció de supervisió amb la de recol·lecció de cítrics, l'empresa pagarà al capatàs un plus, per jornada de treball, de 65 pta. per cada collidor que haja format part aquell dia de la quadrilla , pel treball inherent a la seua funció laboral a l'inici i a l'acabament de la jornada. La responsabilitat del capatàs quedarà limitada, en aquest supòsit, a les funcions laborals que realitze efectivament.
  
Si el cap de quadrilla no participa personalment en la recol·lecció a destall, percebrà el salari/dia.
  
Article 26. Treball en diumenges i festius
  
Tenint en compte les ineludibles necessitats que presenta l'activitat de recol·lecció en determinats casos concrets (maduració del fruit, situació dels mercats, contingències meteorològiques...), els treballadors, sempre que voluntàriament així ho accepten, podran realitzar la recol·lecció en diumenges i festius. En aquest cas, els treballadors percebran el salari/hora o salari/quilo (destall) incrementat en el 30% si no s'han realitzat 30 hores de treball durant la setmana laboral, i el salari/hora o salari/quilo incrementat en un 75% quan s'hagen superat les 30 hores de treball durant la setmana laboral.
  
Article 27. Plus pel temps emprat en desplaçament
  
En el cas que la distància entre el lloc de reunió habitual i el tall on haja d'efectuar-se la recol·lecció dels cítrics excedisca de 40 km, el treballador percebrà un plus de 467 PTA, per cada tram de 40 km, i proporcionalment per la fracció d'excés, tant en el viatge d'anada com en el de tornada.
  
Article 28. Temps d'espera per a la càrrega
  
El temps que transcórrega des de l'acabament de la jornada laboral fins que s'haja efectuat la càrrega de la fruita sobre camió, es pagarà als treballadors que realitzen la càrrega el 65% del salari corresponent al citat temps.
  
Article 29. Promoció i formació professional
  
1. Les empreses promouran la formació professional dels seus treballadors amb la concessió dels permisos necessaris, no retribuïts, per a concórrer a exàmens, en el cas que els treballadors cursen estudis per a l'obtenció d'un títol acadèmic o professional oficialment reconegut.
  
2. Sempre que l'organització del treball ho permeta, es procedirà a l'adaptació de la jornada laboral per a possibilitar l'assistència dels treballadors a cursos de formació professional en matèries relacionades amb l'activitat que exercisquen en l'empresa.
  
3. Amb caràcter general, i en el cas que no siga imprescindible recórrer a la contractació de personal nou en l'empresa, els llocs de treball tendiran a cobrir-se amb treballadors de l'empresa mateix procedents dels nivells inferiors de cada grup professional.
  
4. Les promocions a llocs de treball de superior nivell professional dins de l'empresa es produiran en el marc de les facultats organitzatives de l'empresari, atenent a criteris com la formació, l'experiència professional i l'antiguitat del treballador.
  
Article 30. Vinculació a normes
  
Excepte el que disposa aquest Conveni, es mantindrà en vigor allò que s'ha establit per l'Ordenança General del Camp i la resta de disposicions vigents. Encara que aquestes normes es deroguen, sempre que no siguen substituïdes per altres, es donaran aquí per reproduïdes en la totalitat.
  
Article 31. Nomenament dels membres de la Comissió Paritària de Vigilància
  
Les parts signatàries d'aquest Conveni Col·lectiu, sindical i empresarial, designen els següents membres titulars de la Comissió Paritària:
  
- Per UGT-FTT: José Vicente Esteve Giner, Manuel Bono Donat, Carmen Martínez Lafuente.
  
- Per la Federació Agroalimentària de CCOO: Vicente Navalón Camarasa, Soledad Montaner Huercio.
  
- Per AICGC: José Castell Navarro, Vicente Fenollar Gisbert, Fco.
  
José Martínez Serrano, Enrique Ribes Campos.
  
- Per APECA: Miguel Cervera Sanz.
  
Article 32. Treballadors absents al principi de campanya
  
1. Els treballadors fixos-discontinus que, en el període entre dues campanyes, subscriguen contractes per a treballar en la verema; treballar en el context de plans d'ocupació subvencionats per les administracions públiques, i, en general, concerten contractes laborals de qualsevol tipus excepte si es tracta de realitzar activitats de manipulat de fruites i hortalisses, podran retardar la seua reincorporació al seu lloc laboral fins a un màxim de 30 dies naturals següents a la data de la crida al treball a l'inici de la campanya, per no haver finalitzat encara els citats contractes de treball.
  
2. Serà requisit indispensable perquè els treballadors puguen acollir-se a aquesta flexibilitat en la seua incorporació al començament de campanya, que hagen avisat del seu propòsit a l'empresa, amb 15 dies d'antelació a la data coincident amb la d'inici de l'anterior campanya, tot aportant còpia de contracte que reunisca les condicions indicades en l'anterior paràgraf.
  
3. Les empreses no estaran obligades a reconéixer aquest dret de reincorporació tardana, en cada campanya, més que fins a un màxim d'un 5% dels treballadors fixos-discontinus de cada categoria professional.
  
4. En el cas que en alguna empresa aquest límit del 5% es manifestara insuficient per a atendre les peticions dels seus treballadors, aquesta qüestió podrà ser plantejada pels treballadors concernits davant de la Comissió Paritària del Conveni, que es pronunciarà respecte d'això procurant conciliar els interessos de l'empresa i dels treballadors.
  
Article 33. Reducció de jornada
  
El personal treballador que per raons de guarda legal tinga en la seua atenció directa algun menor de vuit anys o un disminuït físic o psíquic que no exercisca una altra activitat retribuïda, o tinga a la seua atenció un familiar fins al segon grau, o cònjuge, que per raons d'edat, accident o malaltia, no puga valdre's per si mateix, tindrà dret a una reducció de la jornada de treball, amb la disminució proporcional del salari entre, almenys, un terç i un màxim de la meitat de la seua durada.
  
COMPOSICIÓ DE LA COMISSIÓ NEGOCIADORA
  
Pels sindicats
  
Per CCOO:
  
MARIA JOSE ROIG ROIG
  
ALFREDO GARI FERRER
  
RICARDO SARRION SAMPER
  
SALVADOR ORTOLÁ RÍOS
  
MANUEL CABALLERO MAS
  
Assessors:
  
VICENT NAVALÓN CAMARASA
  
SOLEDAD MONTANER HUERCIO
  
HIGINIO GÓMEZ PEIRÓ
  
Per FTT-UGT:
  
JOSE VICENTE ESTEVE GINER
  
RAMON SERRA CANELLES
  
MANUEL ENRIQUE BONO DONAT
  
FRANCISCO SÁNCHEZ SILVESTRE
  
EDUARDO BORJA MARTORELL
  
VICENTE PLANELLES ORENGA
  
MIGUEL DE LA LAMA PONS
  
VICENTE SORIANO CORMA
  
JUAN MONT GARCÍA
  
JAIME TORTAJADA MASIÁ
  
Assessors:
  
VICENT RAÚL ARNAU MARTÍNEZ
  
MARÍA DELIA GARCÍA PASAMAR
  
JOSÉ ANTONIO DÍAZ RODRÍGUEZ
  
Per les empreses
  
Per AICGC:
  
JUAN EMILIO SOLER CHORDÁ
  
ENRIQUE GIL BROCH
  
FRANCISCO TORRES TORRES
  
ENRIQUE RIBES CAMPOS
  
JUAN CARLOS PITARCH ROS
  
VICENTE IZQUIERDO SANZ
  
MANUEL MONTESA CARBONELL
  
FERNANDO FERNÁNDEZ SERRANO
  
JOSEFA MOTILLA VERCHER
  
VICENTE FENOLLAR GISBERT
  
VICENTE LLUCH SAMPER
  
Assessors:
  
SANTIAGO BLANES MOMPÓ
  
JOSÉ CASTELL NAVARRO
  
RAFAEL CERDÁ FERRER
  
FERNANDO CRESPO CHAMPION
  
FCO. JOSÉ MARTINEZ SERRANO
  
Per APECA:
  
MIGUEL CERVERA SANZ
  
JOSÉ MANUEL MOLES MENEU
  
RAMÓN BENAVENT BISQUERT
  
SALVADOR SIGNES SOLBES
  
JOAQUÍN FERRAGUD GIRBÉS
  
Assessors:
  
ENRIQUE MANZANA SANMARTIN
  
MIGUEL SERRANO JARQUE
  
CLÀUSULES ADDICIONALS
  
Primera
  
Durant la vigència d'aquest Conveni Col·lectiu, la conversió de contractes de duració determinada o temporal, inclosos els contractes formatius, en contractes per al foment de la contractació indefinida ?que es contempla en la disposició addicional primera del Reial Decret-Llei 8/1997, de 16 de maig?, s'ajustarà als condicionaments previstos en el citat Reial Decret-Llei 8/1997, o disposicions que el substituïsquen o complementen.
  
Segona. Clàusula de no-vinculació salarial
  
Aquelles empreses que en l'entrada en vigor d'aquest Conveni Col·lectiu es troben en situació econòmica de pèrdues que pogueren danyar la seua estabilitat econòmica i repercutir en la seua competitivitat com a conseqüència de l'aplicació de l'increment salarial pactat en aquest Conveni, i una vegada reconegudes i constatades pel personal treballador i empreses, i amb l'objectiu prioritari de mantenir els actuals nivells d'ocupació, podran desvincular-se de l'increment salarial pactat en aquest Conveni.
  
El procediment per a això serà el següent:
  
1. Les empreses que vulguen acollir-se a la clàusula de no-vinculació salarial hauran de comunicar-ho a la Comissió Paritària del Conveni dins dels 10 dies naturals següents a l'entrada en vigor.
  
2. En l'empresa haurà d'existir la figura del representant legal del personal treballador, o siga delegats de Personal, comités d'Empresa o delegats sindicals.
  
3. Les empreses hauran d'entregar a la representació legal del personal treballador i a la Comissió Paritària del Conveni Col·lectiu, la documentació acreditativa de la situació que motiva la necessitat de la no-vinculació.
  
4. En aquesta documentació hauran de constar, com a mínim, els balanços i el compte de resultats auditats dels últims cinc anys, així com les previsions anuals, plans de futur, cartera de comandes i situació financera.
  
5. Una vegada constatada la situació de l'empresa, la Comissió Paritària acordarà l'aplicació quantitativa d'aquesta clàusula de no-vinculació, o siga l'increment salarial a aplicar a la citada empresa.
  
6. En els casos de disconformitat en la Comissió Paritària, ambdues parts se sotmetran als tràmits de mediació i/o autoritat laboral.
  
7. Els acords en aquestes empreses hauran de fer constar el percentatge d'increment salarial que seria no aplicat i les formes i terminis de recuperació que es pacten; les taules salarials per al següent any es calcularan amb l'increment salarial d'aquest any aplicat.